Na osnovu člana 55. stava (1) Zakona o vodama (“Službene novine Federacije BiH”, broj 70/06), Vlada Federacije Bosne i Hercegovine, na prijedlog federalne ministrice okoliša i turizma, na \_\_\_sjednici, održanoj \_\_\_\_\_\_ 2023. godine, donosi

**UREDBU**

**O IZMJENI UREDBE O USLOVIMA ISPUŠTANJA OTPADNIH VODA U OKOLIŠ I SISTEME JAVNE KANALIZACIJE**

**Član 1.**

U Uredbi o uslovima ispuštanja otpadnih voda u okoliš i sisteme javne kanalizacije ("Službene novine Federacije BiH", broj: 26/20, 96/20) član 26. mijenja se i glasi:

**„Član 26.**

**(Tehnološke otpadne vode)**

1. Za sve privredne i industrijske subjekte koji već ispuštaju svoje tehnološke otpadne vode u okoliš, a koje ne zadovoljavaju granične vrijednosti emisije supstanci i parametara kvaliteta za tehnološke otpadne vode u skladu s ovom uredbom, krajnji rok za usaglašavanje s odredbama ove uredbe je 31.12.2025.godine.
2. Izuzetno od stava (1) ovog člana za sve privredne i industrijske subjekte iz prethodnog stava ovog člana za koje u skladu sa Zakonom o zaštiti okoliša Federalno ministarstvo nadležno za okoliš izdaje okolinsku dozvolu, krajnji rok za usuglašavanje s odredbama ove uredbe je 31.12.2027.godine.
3. Rokovi iz st. (1) i (2) ovog člana ne odnose se na postojeće industrije na koje se primjenjuje izuzeće i postepenost u postizanju okolišnih ciljeva iz člana 15. stav (3) ove uredbe, odnosno za ostale tehnološke otpadne vode postojećih subjekata koje nisu obuhvaćene prilozima 4. do 31. ove uredbe kada se ne primjenjuje Tabela 1.1. iz Priloga 1. ove uredbe i kada se radi o industrijama čiji uticaj na prihvatno vodno tijelo zahtijeva primjenu uslova koji su sadržani u odredbama čl. 34. do 36. Zakona o vodama, za koje će se rokovi određivati vodnim aktom i prema planu upravljanja vodama.
4. Subjekti iz st. (1) i (2) ovog člana su obavezni izraditi detaljan dinamički plan koji sadrži spisak aktivnosti i mjera sa finansijskom procjenom za ulaganje (za svaku narednu godinu razrađeno po godinama) i smanjenje emisija sa predviđenim završetkom aktivnosti najkasnije do roka iz st. (1) i (2) ovog člana, a u cilju zadovoljavanja uslova za ispuštanje tehnoloških otpadnih voda u skladu s ovom uredbom, rokove u kojima će se realizirati pojedine aktivnosti (pripremne radnje, pribavljanje odobrenja iz oblasti građenja uključujući i odgovarajuće vodne akte i slično), te rok u kome mora realizirati radove.
5. Izrađen dinamički plan iz stava (4) ovog člana je uslov za izdavanje vodne dozvole za ispuštanje tehnoloških otpadnih voda i čini njen sastavni dio.
6. Izuzetno od odredbi člana 20. stav (4) ove uredbe, subjekti iz stava (2) ovog člana su obavezni monitoring otpadnih voda vršiti u dvostruko kraćem periodu od onoga propisanog u Tabeli. 2.2. Priloga 2. Uredbe.
7. Kontrolni monitoring otpadnih voda kod subjekata iz st. (1) i (2) ovog člana vršiće referentna laboratorija iz člana 64. stav (1) i (2) Zakona o vodama, po nalogu nadležne inspekcije ili zahtjevu nadležne agencije, a rezulati istog predstavljat će referentne rezultate.
8. Nadležna federalna inspekcija će kod subjekata iz stava (2) ovog člana vršiti redovan šestomjesečni nadzor realizacije dinamičkog plana (mjera i aktivnosti u predviđenim rokovima) i prikazati ih u svojim izvještajima, te će u slučajevima utvrđenih odstupanja naložiti mjere u skladu sa Zakonom o vodama.“

**Član 2.**

**(Prelazne i završne odredbe)**

Ova uredba stupa na snagu osmog dana od dana objavljivanja u "Službenim novinama Federacije BiH“.

1. ***ZAKONSKI OSNOV***

Zakonski osnov za donošenje *Uredbe o izmjenama i dopunama uredbe o uslovima ispuštanja otpadnih voda u okoliš i sisteme javne kanalizacije* sadržan je u odredbama člana 55. stav 1. Zakona o vodama („Sl.novine FBiH“ broj:70/06) kojim je definisano da Vlada Federacije donosi propis o graničnim vrijednostima zagađujućih materija u otpadnim vodama i drugim zahtjevima kada je u pitanju ispuštanje otpadnih voda u površinske vode i indirektno ispuštanje otpadnih voda u podzemne vode, kao i propis o opasnim i prioritetnim materijama na prijedlog federalnog ministra nadležnog za okoliš, te u članu 19. Zakona o organizaciji organa uprave u Federaciji BiH („Sl.novine FBiH“ broj:35/05) kojima je definisano da organi uprave donose podzakonske propise kada su na to zakonom izričito propisani.

1. ***RAZLOZI ZA DONOŠENJE***

*Uredba o uslovima ispuštanja otpadnih voda u okoliš i sisteme javne kanalizacije donesena* je na temelju zakonskog ovlaštenja iz člana 55. stav 1. Zakona o vodama, a koja je objavljena u „Službenim novinama Federacije BiH“ broj:26/20 od dana 24.04.2020.godine, kao i *Uredba o izmjenama i dopunama Uredbe o uslovima ispuštanja otpadnih voda u okoliš i sisteme javne kanalizacije* koja je objavljena u „Službenim novinama Federacije BiH“ broj:96/20 od dana 29.12.2020.godine. Predmetnim propisom utvrđeni su: uslovi za prikupljanje, pročišćavanje i ispuštanje komunalnih otpadnih voda, uslovi pročišćavanja i ispuštanja tehnoloških otpadnih voda u okoliš ili javne kanalizacione sisteme, granične vrijednosti emisija otpadnih voda kod njihovog ispuštanja u okoliš ili sisteme javne kanalizacije, rokovi za dostizanje graničnih vrijednosti, te monitoring i ispitivanje otpadnih voda. U članu 26. Uredbe propisani su uslovi za ispuštanje tehnoloških otpadnih voda postojećih privrednih i industrijskih subjekata koji već ispuštaju otpadne vode a koje ne ispunjavaju zahtjeve graničnih vrijednosti parametara, te je kao krajnji rok definisan 19.12.2023.godina. Primjenjujući predmetnu Uredbu, evidnetno je da se pomenuta odredba člana 26. odnosi na veoma veliki broj postojećih privrednih subjekata, uključujući i složene privredne subjekte kod kojih su tehnološki postupci veoma složeni, a količine otpadnih voda veoma velike. Za dovođenje kvaliteta otpadnih voda u stanje koje bi zadovoljilo uvjete propisanih graničnih vrijednosti nužno je realizovati zahvate u rekonstrukciji trenutnog sistema a što iziskuje značajne u pojedinim slučajevima i veoma velike investicije. Čak i kada su u pitanju manje složeni privredni subjekti i jednostavniji tehnološki postupci sa relativno malim količinama otpadnih voda, i u tom slučaju postizanje propisanog stanja efluenta zahtjeva značajne investicije. U periodu od stupanja na snagu Uredbe (april 2020.godine) ukupna društvena kretanja su bila takva da je u nekoliko navrata dolazilo do poremaćaja u redovnim tokovima funkcionisanja tržišta. Sve navedeno za posljedicu je imalo da je relativno mali broj subjekata uspio ispoštovati propisani rok. S druge strane, značajan dio subjekata je, nakon što su doneseni dinamički planovi za realizaciju ove aktivnosti, otpočeo sa njenom realizacijom ali još uvijek ista nije okončana. U takvoj situaciji, a imajući u vidu obavezu postizanja okolišnih ciljeva, ali takođe i realnu činjenicu postojanja objektivnih razloga zbog koji isto nije realizovano u propisanom roku, kao nužnost nametla se potreba definisanja dodatnih rokova u kojima bi se omogućilo redovno funkcionisanje takvih subjekata uz obavezu nastavka i okončanja započetih aktivnosti.

1. ***OBRAZLOŽENJE POJEDINIH ODREDBI***

Predloženom izmjenom člana 26. predlaže se prije svega određivanje novog roka za postizanje kvaliteta otpadnih voda u skladu sa propisanim parametrima, ali i uslovi pod kojima svaki pojedinačni pravni subjekt može ostvariti pravo na novodefinisani rok.

U odnosu na ranija rješenja, novina predložene odredbe se, pored novodefinisanog roka, ogleda u diferencijalnom roku u zavisnosti od veličine i kapaciteta privrednog subjekta, a indirektno i od količine otpadnih voda koje ispušta. Kao kriterij za razvrstavanja privrednih subjekata, predlaže se kriterij nadležnosti za izdavanje okolinske dozvole, imajući u vidu i odredbe EU direktiva koje regulišu ovu oblast. Na taj način, došlo se do prijedloga da se za potrebe ove Uredbe kalsifikacija subjekata izvrši na one za koje okolinsku dozvolu izdaje federalno ministarstvo i sve ostale kao uslovno rečeno „manje“ subjekte.

**U stavu (1)** kao opći rok za sve privredne subjekte koji već ispuštaju otpadne vode a koje ne ispunjavaju zahtjeve graničnih vrijednosti parametara, predlaže se 31.12.2025.godine, kao dovoljan vremenski period u kome je moguće ralizovati planirane mjere, kao krajnji rok prilagodbe bez mogućnosti produženja.

**U stavu (2)** kao izuzetak o općeg roka definisanog u stavu (1), a obzirom da se radi o „velikim“ subjektima kod kojih prilagodba zahtjeva velika finansijska ulaganja i značajnije zahvate, utvrđen je duži rok odnosno do 31.12.2027.godine, kao krajnji rok prilagodbe bez mogućnosti produženja, što se smatra optimalnim rokom u kojem će se ovim subjektima omogućiti normalno funkcionisanje uz obavezno provođenje mjera koje će rezultirati postizanjem zahtjevanog kvaliteta otpadnih voda. Odrednica za utvrđivanje predloženog datuma jeste činjenica da predloženi datum ujedno predstavlja i krajnji datum realizacije drugog planskog ciklusa realizacije Plana upravljanja vodama, a koji sadrži i odrednice po pitanju zaštite voda.

**U stavu (3)** se predviđa još jedan izuzetak koji je je predviđen i u osnovnoj Uredbi, a odnosi se na posebne slučajeve privrednih subjekata koji ispuštju tehnološke otpadne vode čiji parametri po svom kvalitetu odstupaju od propisanih vrijednosti, kod koji su tehnološki postupci takvi da nije realno očekivati sa aspekta struke postizanje zadatih ciljeva i koji su definisani u članu 15. Uredbe. Članom 15. Uredbe definisano je da kada se radi o postojećim industrijama čiji uticaji na prihvatno vodno tijelo zahtijevaju primjenu uslova koji su sadržani u odredbama čl. 34. do 36. Zakona o vodama, organ koji vodi postupak izdavanja vodnog akta dužan je propisati i nove parametre kvaliteta i granične vrijednosti ili i druge uslove, koji su karakteristični za razmatranu industriju i njene uticaje na prihvatno vodno tijelo prema planu upravljanja vodama i prijedlog uslova i potrebnih postupanja u vezi zahtjeva za vodni akt podnijeti na saglasnost Vladi Federacije BiH, prije izdavanja vodnog akata., u kojim slučajevima, kod utvrđivanja uslova u postupku izdavanja vodnog akta, mogu se koristiti prakse primijenjene kod izdavanja vodnih akata zemalja Evropske unije za iste industrije, uključujući i ograničavanje kapaciteta proizvodnje, lokaciju ispuštanja efluenta, korištenje najbolje raspoložive tehnike i drugih primjenjivih mjera.

**St. (4) i (5)** definiše se sadržaj detaljnog dinamičkog plana kojeg su subjekti iz st. (1) i (2) ovog člana obvezni izraditi i koji predstavlja sastavni dio vodne dozvole. Na taj način postiže se mjerljivost poduzetih u odnosu na planirane aktivnosti u cilju postizanja traženog kvaliteta otpadnih voda. Kad se radi o subjektima iz stava (1), a imajući u vidu da se radi o subjektima sa manjim količinama otpadnih voda i jednostavnijim tehnološkim postupcima, kojima se u stavu (6) utvrđuje obaveza monitoringa u duplo kraćim vremenskim periodima, odnosno veći broj monitoringa, te imajući u vidu broj ovih subjekata i činjenicu da je nerealno očekivati postojanje resursa na strani inspekcijskih organa koji bi mogli pratiti realizaciju ovih planova, primjena ove odredbe biće relativno otežana.

Na dalje, prema trenutno važećoj zakonskoj legislativi, iako se za subjekte iz stava (2) izdaje okolinska dozvola u skladu sa Zakonom o zaštiti okoliša FBiH (i u kojem postupku je propisan plan prilagodbe) i dalje se prema odredbama Zakona o vodama FBiH za ove subjekte izdaje vodna dozvola kao poseban akt u posebnom upravnom postupku. Iz razloga što se vodna dozvola za te subjekte u ovom momentu izdaje prema odredbama Zakona o vodama i podzakonskim aktima donesenim na osnovu Zakona o vodama, ti propisi trebaju sadržavati jedan vid „plana prilagodbe“ odnosno „dinamičkog plana“. Činjenica da u propisima iz okoliša postoji „plan prilagodbe“ ne utječe na postupak izdavanja vodne dozvole koji se vodi po propisima iz oblasti voda. Kada se izvrši odgovarajuća transpozicija Direktive o industrijskim emisijama EU (kroz odgovarajuće izmjene Zakona o zaštiti okoliša i Zakona o vodama) i slijedom toga propiše izdavanje „integralne“ okolinske dozvole (koja će obuhvatiti sve sastavnice okoliša pa i vode i u kojem postupku bi nadležni organ iz oblast upravljanja vodama sudjelovao u postupku izdavanja integralne okolinske dozvole sa tzv. „obavezujućim mišljenjem“) tada će i plan prilagodbe propisan Zakonom o zaštiti okoliša obuhvatiti i vode kao sastavnicu okoliša.

**Stavom (6)** se predviđa pojačan monitoring otpadnih voda za subjekte iz stava (2) a iz razloga što granične vrijednosti parametara otpadnih voda odstupaju od propisanih i kao dodatni podstrek subjektima da pristupe realizaciji mjera za poboljšanje takvog stanja.

**U stavu (7)** se predviđa kontrolni monitoring otpadnih voda kod subjekata iz st. (1) i (2), kako bi se vršio pojačani nadzor nad istim.

**U stavu (8)** se predviđa redovan inspekcijski nadzor realizacije dinamičkog plana, a redovan šestomjesečni nadzor za subjekte iz stava (2).